Source: http://www.demagog.sk/diskusie/738
Timestamp: 2018-12-13 22:29:05+00:00

Document:
Demagog.sk - Prezident Policajného zboru na TA3
V politike, 18. novembra 2018. (videozáznam relácie)
„…tento barometer (Eurobarometer, na základe ktorého na Slovensku nedôveruje polícii najviac ľudí v rámci EÚ — 53%, pozn.) bol urobený potom ako bola spáchaná vražda novinára Kuciaka a jeho priateľky (…).“
Policajný prezident mal na mysli posledný Eurobarometer, ktorý bol publikovaný v júni 2018, avšak dáta k jeho vytvoreniu boli zhromaždené počas obdobia od 13. marca do 28. marca 2018 teda pár týždňov po vražde investigatívneho novinára Jána Kuciaka a jeho snúbenice Martiny Kušnírovej. Podľa tejto štatistiky na Slovensku polícii nedôverovalo v tom období až 55,1% obyvateľov a iba 38% opýtaných dôverovalo tejto inštitúcii. V porovnaní s ostatnými krajinami EÚ bola dôvera v políciu na Slovensku najnižšia a nedôvera najvyššia (.pdf, s. 47). Výrok, napriek menšej odchýlke hodnotíme ako pravdivý.
„…len Finančná polícia za toto moje obdobie spravila viacero akcií, (…) kde bolo obvinených pomaly skoro 200 osôb a boli v celkovej škode nejakých 50 miliónov.“
Keďže výročná správa z roku 2018 ešte nie je spracovaná, nie je možné presne určiť konkrétnu celkovú škodu a súhrnný počet obvinených pri akciách Finančnej polície, ku ktorým došlo počas obdobia Milana Lučanského. Momentálne však čakáme na vyjadrenie Policajného zboru, ktorý by nám mohol poskytnúť viac informácií. Výrok zatiaľ pokladáme za neoveriteľný.
Finančná polícia o niektorých akciách informuje prostredníctvom stránky Polície SR na Facebooku, prípadne webovej stránky polície. Napríklad podľa takýchto informácií Finančná polícia zasahovala 16. októbra 2018 proti pozemkovej mafii v Nitre. Zadržaných bolo sedem ľudí, z ktorých šesť bolo obvinených z obzvlášť závažného zločinu podvodu. Približná suma škody vychádza na 600 tisíc eur.
Ďalšou výraznejšou akciou bol prípad zo 6.novembra 2018, kedy finančná polícia zasahovala v prípade daňového podvodu vo výške 600 tisíc eur v Trenčíne. V tomto prípade boli dve osoby zadržané.
Za jednu z najväčších akcií počas funkcie Milana Lučanského ako prezidenta Policajného zboru je pokladaný zásah v Bratislavskom kraji zo 16. novembra 2018. Obvinených pri tomto zásahu bolo 76 ľudí, ktorí mali podľa vyšetrovateľa finančnej polície NAKA "vytvoriť rôzne obchodné reťazce, vo vopred určených spoločnostiach a mali deklarovať obstarávanie reklamných tovarov a služieb. Malo ísť o rôzne formy reklamy od letákov, cez brožúry, reklamy v časopisoch až po reklamy na veľkoplošných obrazovkách. Avšak si mali neoprávnene uplatniť výhody na daniach z pridanej hodnoty." Napriek tomu, že škoda je vyčíslená zatiaľ na približne jeden a pol milióna eur, odhaduje sa, že toto číslo porastie až na 7 miliónov.
„…a Protizločinecká (jednotka NAKA, pozn.) zabránila jednej úkladnej vražde (…).“
Z výroku Milana Lučanského nie je jednoznačne jasné, ktorú vraždu konkrétne myslel. Pravdou však je, že v septembri 2018 boli zadržaní a následne obvinení dvaja podozriví z prípravy úkladnej vraždy a nedovoleného ozbrojovania v Poprade. Výrok hodnotíme ako pravdivý.
20.septembra 2018 policajti národnej kriminálnej agentúry zadržali dve osoby a vykonali domové prehliadky, pri ktorých bol nájdený aj samopal, ktorým mala byť vykonaná úkladná vražda. Malo ísť o vraždu spoločníka firmy obvineného, z dôvodu finančných nezhôd v spoločnom podnikaní. Druhý obvinený mal zabezpečiť zbraň na čiernom trhu. Obe osoby boli následne vyšetrovateľom Národnej protizločineckej jednotky NAKA obvinení z úkladnej vraždy a nedovoleného ozbrojovania.
„…nie som (ako prezident PZ SR, pozn.) orgán činný v trestnom konaní (…).“
Prezident Policajného zboru nie je orgánom činným v trestnom konaní, tým sú podľa zákona iba prokurátor a policajt. Samotná funkcia prezidenta Policajného zboru nie je v žiadnom zákone priamo definovaná, rovnako ani jeho kompetencie. Zákon o Policajnom zbore však stanovuje, že prezident Policajného zboru je priamo zodpovedný ministrovi vnútra, ktorý ho aj vymenúva a odvoláva. Tým pádom je tento post politickou nomináciou, čo by eventuálne mohlo ovplyvniť objektivitu trestného konania. Výrok hodnotíme ako pravdivý.
Priebeh vyšetrovania približuje zákon č. 301/2005 Z.z. (Trestný poriadok). Podľa § 10 ods. 8 sú orgánmi činnými v trestnom konaní prokurátor a policajt. Policajtom sa pritom rozumie: vyšetrovateľ Policajného zboru; vyšetrovateľ finančnej správy, ak ide o trestné činy spáchané v súvislosti s porušením colných predpisov alebo daňových predpisov v oblasti dane z pridanej hodnoty pri dovoze a spotrebných daní; poverený príslušník Policajného zboru; poverený príslušník vojenskej polície v konaní o trestných činoch príslušníkov ozbrojených síl; poverený príslušník Zboru väzenskej a justičnej stráže v konaní o trestných činoch príslušníkov Zboru väzenskej a justičnej stráže a v objektoch Zboru väzenskej a justičnej stráže aj jeho zamestnancov a o trestných činoch osôb vo výkone trestu odňatia slobody alebo vo väzbe; poverený pracovník finančnej správy, ak ide o trestné činy spáchané v súvislosti s porušením colných predpisov alebo daňových predpisov v oblasti dane z pridanej hodnoty pri dovoze a spotrebných daní; veliteľ námornej lode v konaní o trestných činoch spáchaných na tejto lodi; (v rozsahu poverenia úkonov vyšetrovania) aj zástupca príslušného orgánu iného štátu, orgánu Európskej únie alebo orgánu vytvoreného spoločne členskými štátmi Európskej únie, ktorý je zaradený do spoločného vyšetrovacieho tímu vytvoreného na základe dohody.
§ 6 zákona č. 171/1993 Z.z. o Policajnom zbore približuje riadenie Policajného zboru. Ods. 2 určuje, že „služby Policajného zboru uvedené v § 4 ods. 1 a útvary Policajného zboru uvedené v § 4 ods. 1 a 2 riadi prezident Policajného zboru, ak minister neurčí inak.“ Následne ods. 3 vymedzuje, že „prezident Policajného zboru je zodpovedný za výkon svojej funkcie ministrovi. Prezidenta Policajného zboru vymenúva a odvoláva minister.“ Rovnako podľa § 33 zákona č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície „prezidenta Policajného zboru, viceprezidenta Policajného zboru a najvyššieho nadriadeného, ktorý riadi inšpekčnú službu Policajného zboru, vymenúva do funkcie minister vnútra Slovenskej republiky.“
Pripravovaná novela zákona o Policajnom zbore obsahuje kľúčové zmeny vo vymenúvaní do funkcie prezidenta Policajného zboru. Po novom „Príslušníka Policajného zboru do funkcie prezidenta Policajného zboru vymenúva minister vnútra Slovenskej republiky na základe výberového konania a po verejnom vypočutí vo výbore Národnej rady Slovenskej republiky pre obranu a bezpečnosť, ak tento výbor odporučí jeho vymenovanie.“ Komisia pre výberové konanie by mala mať sedem členov – dvoch členov komisie menuje minister vnútra a po jednom členovi komisie menuje generálny prokurátor, prezident Policajného zboru, riaditeľ Úradu inšpekčnej služby, rektor Akadémie Policajného zboru a odborový orgán, ktorý má najviac členov z príslušníkov Policajného zboru.
„…tak ako si to vyhradil prokurátor (v prípade úkladnej vraždy Jána Kuciaka a Martiny Kušnírovej, pozn.), že o niektorých veciach v rámci živého vyšetrovania môže a bude informovať iba on (…).“
Demagog.sk už podobný výrok overoval 22. apríla 2018, kedy vtedajší prezident Policajného zboru Tibor Gašpar pravdivo poznamenal, že o informáciách poskytnutých verejnosti vo všeobecnosti rozhoduje vyšetrovateľ alebo prokurátor, v prípade vraždy Jána Kuciaka a Martiny Kušnírovej si toto právo vyhradila len prokuratúra. Generálny prokurátor Jaromír Čižnár poveril informovaním o trestnom konaní v súvislosti s dvojnásobnou vraždou dozorného prokurátora. Keďže informácie o vyšetrovaní môže poskytovať už len on, hodnotíme výrok ako pravdivý.
„…Policajný zbor tu je na to, aby preveroval akýkoľvek trestné oznámenie, to je jedno či je to od konkrétnej osoby alebo je to od anonymnej osoby, akurát je tam vždy na tom policajtovi, ktorý to trestné oznámenie príjme, aby rozhodol z pohľadu jeho obsahovej stránky, že kam táto vec patrí.“
Napriek tomu, že Trestný poriadok anonymné podanie priamo nedefinuje, vyplýva z neho, že každé trestné oznámenie musí byť preverené. Príslušný prokurátor alebo policajt následne zváži, či je dôvod na začatie trestného stíhania. Uznesenie o začatí trestného stíhania obsahuje aj vymedzenie, o aký trestný čin v skutku ide („kam táto vec patrí“).
Trestný poriadok určuje postup pred začatím trestného stíhania nasledovne:
Podľa § 196 ods. 1 zákona č. 301/2005 Z.z. (Trestný poriadok) sa „trestné oznámenie sa podáva prokurátorovi alebo policajtovi. … O prijatí trestného oznámenia podaného poškodeným vydá prokurátor alebo policajt písomné potvrdenie, ktoré musí obsahovať čas a miesto podania, označenie orgánu, ktorý trestné oznámenie prijal, a základné skutočnosti trestného oznámenia.“ Príslušný policajt alebo prokurátor má 30 dní na rozhodnutie o trestnom oznámení.
§ 197 ďalej oboznamuje, že „ak nie je dôvod na začatie trestného stíhania alebo na postup podľa odseku 2, prokurátor alebo policajt uznesením vec: odovzdá príslušnému orgánu na prejednanie priestupku alebo iného správneho delikt; odovzdá inému orgánu na disciplinárne konanie; odloží, ak je trestné stíhanie neprípustné alebo ak zanikla trestnosť činu; alebo odmietne.“
Začatím trestného stíhania (§ 199) nasleduje prípravné konanie: „Ak nie je dôvod na postup podľa § 197 ods. 1 alebo 2, policajt začne trestné stíhanie bez meškania, najneskôr však do 30 dní od prijatia trestného oznámenia, ak ho treba doplniť. Trestné stíhanie sa začne vydaním uznesenia.“ Odsek 3 uvádza, že „uznesenie o začatí trestného stíhania musí obsahovať opis skutku s uvedením miesta, času, prípadne iných okolností, za akých k nemu došlo, o aký trestný čin v tomto skutku ide, a to jeho zákonným pomenovaním a uvedením príslušného ustanovenia Trestného zákona. Uznesenie neobsahuje odôvodnenie.“
Skupina poslancov Národnej rady Slovenskej republiky pod vedením Gábora Gála v októbri 2018 predložila návrh doplňujúceho zákona k Trestnému poriadku, ktorého cieľom „je posilnenie vlastnej rozhodovacej činnosti orgánov činných v trestnom konaní a súdov pri rozhodovaní o anonymných podaniach. Obsahom poslaneckého návrhu je zrušenie doterajšej povinnosti orgánov činných v trestnom konaní a súdov vybavovať aj anonymné podania a podania, ktoré sú označené nepravdivými, neúplnými alebo neoveriteľnými údajmi o totožnosti odosielateľa.“ Predkladatelia zákona v druhom novelizačnom bode navrhujú explicitne ustanoviť, že za trestné oznámenie sa nepovažuje anonymné podanie.
„…ten vyšetrovateľ (v prípade trestného oznámenia na organizátorov protestov Za slušné Slovensko, pozn.) (…) si splnil svoju povinnosť, (…) vyšetrovateľ informoval o tom, že prijal toto anonymné trestné oznámenie aj dozorového prokurátora Úradu špeciálnej prokuratúry, (…) konal len tak ako mu prikazuje zákon (…).“
Lučanský naráža na postup pred začatím trestného stíhania v predsúdnom konaní, ktorý je zakotvený v Trestnom poriadku. Podľa zákona má prokurátor alebo policajt, ktorému bolo trestné oznámenie podané, povinnosť bez meškania upovedomiť o prevzatí oznámenia Úrad špeciálnej prokuratúry, ak sa týka pôsobnosti Špecializovaného trestného súdu. Tá sa vzťahuje aj na trestný čin korupčnej činnosti, z ktorej boli vyšetrovaní organizátori protestov Za slušné Slovensko. Výrok hodnotíme ako pravdivý.
§ 196 ods. 1 zákona č. 301/2005 Z.z. (Trestný poriadok) hovorí, že "trestné oznámenie sa podáva prokurátorovi alebo policajtovi. Prokurátor a policajt bez meškania upovedomia Úrad špeciálnej prokuratúry o podanom trestnom oznámení, ak sa týka pôsobnosti Špecializovaného trestného súdu."
Podľa § 55b zákona č. 153/2001 Z.z. o prokuratúre „Úrad špeciálnej prokuratúry vykonáva dozor nad zachovávaním zákonnosti pred začatím trestného stíhania a v prípravnom konaní, trestne stíha osoby podozrivé zo spáchania trestných činov a uplatňuje oprávnenia prokurátora v konaní pred súdom, a to vo veciach, ktoré patria do právomoci Špecializovaného trestného súdu.“
§ 14 Trestného poriadku približuje činy, na ktoré sa vzťahuje pôsobnosť Špecializovaného trestného súdu. To sa, mimo iné, týka trestného činu prijímania úplatku; trestné činy podplácania; trestný čin nepriamej korupcie; či trestný čin volebnej korupcie.
Vymedzenie, o aký trestný čin by v prípade organizátorov Za slušné Slovensko malo ísť, nebolo zverejnené. Na základe informácií Denníka N je však známe, že organizátori boli vypočúvaní vo veci „korupcie a iné“. Lučanský si dal tento postup prešetriť, keďže ako sám poukázal, v anonymnom trestnom oznámení sa o korupcii nepíše "ani slovo". Aj v súvislosti s inými nezrovnalosťami, napríklad časovými údajmi a inými pochybeniami, nariadil kontrolu, ktorej výsledky ešte nie sú známe. No samotný fakt, že vyšetrovateľ po prijatí tohto trestného oznámenia informoval aj dozorového prokurátora, to však nemení.
„…evidujeme zatiaľ 6 trestných oznámení (na organizátorov Za slušné Slovensko, pozn.), ktoré boli. 4 boli odmietnuté. (…) Nie prokurátor odmietol tieto oznámenia ale odmietol to vyšetrovateľ Policajného zboru a prokuratúra len sa stotožnila s tým uznesením, ktorým odmietol toto oznámenie. Len ho odobrila.“
Rovnaký počet trestných oznámení na organizátorov protestných akcií Za slušné Slovensko uviedla aj hovorkyňa Prezídia Policajného zboru SR Andrea Dobiášová 18. novembra 2018. Výrok preto hodnotíme ako pravdivý.
Hovorkyňa Prezídia PZ vo svojom vyjadrení uviedla, (V politike TA3 18.nevember 2018, čas: 37:13), že: „Bolo 6 trestných oznámení, z toho 4 trestné oznámenia boli policajtom odmietnuté, s čím sa ztotožnil aj prokurátor a momentálne teraz sú živé toto anonymné trestné oznámenie, o ktorom rozprávame a ešte jedno trestné oznámenie, ktoré podala konkrétna osoba".
„…prokurátor musí odobriť to uznesenie o tom, že takáto vec (trestné oznámenie, pozn.) sa odmieta.“
Podľa zákona č. 301/2005 Z. z. Trestného poriadku je vy­šet­ro­va­teľ policajného zboru povin­ný do 48 hodín doručiť uz­ne­se­nie o od­miet­nu­tí tres­tné­ho ozná­me­nia prís­luš­né­mu pro­ku­rá­to­ro­vi (§ 197 ods. 3 Trestného poriadku). Pro­ku­rá­tor to­to uz­ne­se­nie pres­kú­ma a jedi­ne on je op­ráv­ne­ný v zmys­le § 230 ods. 2 Trestného poriadku dá­vať vy­šet­ro­va­te­ľo­vi policajného zboru zá­väz­né poky­ny a môže zru­šiť to­to uz­ne­se­nie, ak sa s ním nestotožní. Výrok hodnotíme ako pravdivý.
„…aj keď je vyšetrovateľ procesne samostatný, dozor nad zákonnosťou vykonáva prokurátor.“
Zákon č. 153/2001 Z. z. o prokuratúre hovorí, že prokurátor v trestnom konaní v rámci svojej pôsobnosti podľa paragrafu 17 odseku 2 písmena a) najmä „vykonáva dozor nad dodržiavaním zákonnosti pred začatím trestného stíhania a v prípravnom konaní.“ Výrok Milana Lučanského hodnotíme ako pravdivý.
Podobné ustanovenia sa nachádzajú aj v zákone č. 301/2005 Z. z. Trestného poriadku, kde § 230 ods. 1 hovorí, že, „dozor nad dodržiavaním zákonnosti pred začatím trestného stíhania a v prípravnom konaní vykonáva prokurátor.“
V zákone č. 490/2001 Z.z. o policajnom zbore, čl. 1, §3 sa nayše hovorí o tom, že "vyšetrovateľ je vo veciach, ktoré vyšetruje, procesne samostatný a je viazaný iba ústavou, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, a v rozsahu ustanovenom Trestným poriadkom aj pokynmi prokurátora a súdu.“ To potvrdzuje procesnú samostatnosť vyšetrovateľa, ako spomína aj Lučanský.
„…to anonymné oznámenie prišlo 10. septembra (…).“
V stanovisku zverejneného na oficiálnej facebookovej stránke Policajného zboru Slovenskej republiky je uvedené nasledovné: "Na základe anonymného podania z 10.9.2018 vyšetrovateľ NPKJ NAKA P PZ preveruje podozrenia z možnej korupčnej trestnej činnosti doposiaľ neustálených osôb." Výrok Milana Lučanského hodnotíme ako pravdivý.
Na základe vyššie spomenutého anonymného podania a ďalších štyroch trestných onámení od fyzických osôb Generálnej prokuratúre, boli vypočúvaní organizátori z iniciatívy Za slušné Slovensko v novembri 2018. Anonymné oznámenie malo informovať o tom, že organizátori plánujú štátny prevrat a sú platení od Georga Sorosa. Podľa informácii DenníkaN vyšetrovateľ protikorupčnej jednotky Peter Jakubík predvoláva organizátorov na výsluch vo veci „korupcia a iné“. Taktiež protikorupčná jednotka žiada od organizátorov výpis z účtov.
Podľa oficiálneho stanoviska Policajného zboru Slovenskej republiky a slov Milana Lučanského je polícia povinná každé trestné oznámenie preveriť. V stanovisku sa tiež píše, že postupom vyšetrovania je tiež "predvolanie osôb, ktoré mohli byť podľa trestného oznámenia zneužité, čiže svojim spôsobom poškodené." Osobám bolo oznámenie "sprístupnené k nahliadnutiu, pričom boli požiadaní o doplnenie informácií, a to o nazretie do výpisu z účtov za účelom vyhodnotenia pravdivosti trestného oznámenia."
„…máme dosť značný deficit policajtov mladých, ktorí sa hlásia policajnému zboru a máme dosť veľa policajtov starších nám odchádza (…).“
Výrokom chcel policajný prezident poukázať na dlhodobú tendenciu nenaplnenosti tabuľkových miest, o ktorej prostredníctvom médií pravidelne informuje ministerstvo vnútra. Nie je však verejne známe, aké je vekové zloženie policajtov v policajnom zbore, a teda ani to, ktorá veková kategória je v nich najmenej zastúpená. Výrok hodnotíme ako neoveriteľný.
Z dostupných informácií vyplýva, že priemerná obsadenosť v policajnom zbore je 91 %, pričom Bratislavský a Trnavský kraj dosahujú priemernú obsadenosť ešte nižšiu. Podľa informácii denníka Pravda, z júla 2018, Policajnému zboru chýbalo cez dvetisíc osôb, pričom priemerná obsadenosť dosahovala 91 %.
Chýbajúce miesta chce ministerstvo vnútra zaplniť mladými ľudmi, ktorých motivuje zvyšovaním nástupných platov. Nezáujem môže prameniť práve z nízkych platov ale taktiež z vysokej nedôvery v políciu medzi občanmi. Ďalším dôvodom môže byť aj zvýšenie nástupného veku z 18 na 21.Toto zvýšenie bolo argumentované tým, že mladší uchádzači neboli dostatočne duševne zrelí. V súčasnosti ministerstvo vnútra plánuje zaviesť štatút kadeta už 18-ročným uchádzačom pri nástupe na strednú policajnú školu po maturite. Ministerstvo vnútra sa tiež snaží na svojej oficiálnej stránke zantraktívniť povolanie policajta príspevkom "Chceš sa stať policajtom?". Nezverejňuje však čísla, koľko policajtov momentálne slúži v policajnom zbore ani to, aké je ich súčasné vekové zloženie.
„…vymenili sa ľudia na dôležitých funkciách v rámci Národnej kriminálnej agentúry na protizločineckej (jednotke, pozn.), na korupcii prišli zmeny. Odstúpil riaditeľ pán Krajmer (z Národnej protikorupčnej jednotky, pozn.) (…).“
„…policajný zbor je 23 tisíc policajtov pomaly (…).“
Aj keď sa plánovaný počet policajných miest dlhodobo nedarí naplniť, podľa dostupných údajov by z plánovaného počtu 24 167 policajtov na rok 2018 malo byť obsadených v priemere 91%, čo činí približne 22 tisíc policajtov. Na základe týchto informácií výrok hodnotíme ako pravdivý.
V Uznesení vlády k návrhu rozpočtu verejnej správy na roky 2018 až 2020 je pri systematizácií policajtov v štátnej službe na rok 2018 (.doc, s. 6), ktorý patria pod Ministerstvo vnútra SR počet až 24 167 policajtov. Článok denníka Pravda, publikovaný 13. júla 2018 uvádza, že z tohto počtu tabuľkových miest 24 167 policajtov pre rok 2018, sa priemerne podarilo obsadiť 91% miest, čo činí približne 21 992 policajtov. Neobsadených stále zostáva 2 175 policajných miest.
Na základe Uznesenia vlády č. 544 zo 7. októbra 2015 k návrhu rozpočtu verejnej správy na roky 2016 až 2018, v roku 2016 malo pod Ministerstvo vnútra SR spadať 23 047 policajtov. Taktiež podľa štatistiky Eurostatu (.xlsx, Tab 11) z roku 2015, pôsobilo na Slovensku 22 401 policajtov, čo predstavovalo mierny pokles oproti predchádzajúcemu roku.

References: § 10

§ 6
 § 4
 § 4
 § 33
 § 196

§ 197
 § 197

§ 196
 § 55

§ 14
 § 230
 § 230
 čl. 1
 §3